Εκ μέρους της HELMEPA, της Ελληνικής Ένωσης Προστασίας Θαλάσσιου Περιβάλλοντος, σας ενημερώνουμε ότι η Χίος θα αποτελέσει τον πρώτο, για το 2016, σταθμό της «**Εκστρατείας Ενημέρωσης της Εκπαιδευτικής Κοινότητας και του Ευρύτερου Κοινού για το Θαλάσσιο Περιβάλλον, τη Ναυτιλία και τις Επιστήμες**», που υλοποιείται σε 14 πόλεις της χώρας μας.

  Η HELMEPA, ([www.helmepa.gr](http://www.helmepa.gr/)), από το 1982 που ιδρύθηκε, προσφέρει σε αξιωματικούς Εμπορικού Ναυτικού και στελέχη εταιρειών μελών της εθελοντική επιμόρφωση για την πρόληψη της θαλάσσιας ρύπανσης από τα πλοία και την ασφάλεια πάνω σε αυτά. Παράλληλα, συνδράμει ιδιαίτερα από το 1993 και στην περιβαλλοντική εκπαίδευση των μαθητών, ηλικίας 6-13 ετών, με το πρόγραμμα «Παιδική HELMEPA» που εγκρίνει κάθε χρόνο το Υπουργείο Παιδείας. Πάνω από 85.000 μαθητές και 2.500 εκπαιδευτικοί έχουν πάρει μέχρι τώρα εθελοντικά μέρος στο Πρόγραμμα.

Η συγκεκριμένη Εκστρατεία υποστηρίζεται από το βρετανικό κοινωφελές Ίδρυμα Lloyd’s Register Foundation (LRF) και αποτελεί συνέχεια αντίστοιχης εκστρατείας που εκτελέσαμε σε 12 πόλεις μεταξύ 2011-2014 με τη συμμετοχή 13.500 μαθητών και 1.000 εκπαιδευτικών. Περισσότερες λεπτομέρειες για το περιεχόμενο της Εκστρατείας και την μέχρι τώρα υλοποίησή της σε Πειραιά, Θεσσαλονίκη, Καβάλα, Αίγινα, Κόρινθο και Λουτράκι μπορείτε να δείτε στο σύνδεσμο:

<http://www.helmepa.gr/HELMEPA_LRF_2015/index.html>

  Η Εκστρατεία στη Xίο θα πραγματοποιηθεί **από 24 Φεβρουαρίου μέχρι 8 Μαρτίου** **2016**, υπό την αιγίδα της Περιφέρειας Βορείου Αιγαίου και σε συνεργασία με το Διεθνές Κέντρο Ναυτικής Έρευνας και Παράδοσης «Ίδρυμα Μαρία Τσάκος» και θα περιλαμβάνει:

- Λειτουργία περιβαλλοντικής Έκθεσης στο Εκθεσιακό Κέντρο «Γεώργιος Καλουτάς».

- Μεταφορά στην Έκθεση μαθητών Α/θμιας και Β/θμιας εκπαίδευσης με δαπάνες της Εκστρατείας.

- Σεμινάριο για εκπαιδευτικούς Α/θμιας και Β/θμιας εκπαίδευσης με θέμα [«Θάλασσα και Άνθρωπος: Διασφαλίζοντας ένα Βιώσιμο Μέλλον»](http://www.helmepa.gr/HELMEPA_LRF_2015/seminaria.html), σε ημερομηνία και χώρο που θα καθορίσουμε από κοινού.

- Εθελοντικές δράσεις μαθητών και έρευνα για το βαθμό περιβαλλοντικής ενημέρωσής τους.

  Όσον αφορά στην έκθεση, στόχος είναι τις πρωινές ώρες των εργάσιμων ημερών να την επισκεφτούν οργανωμένα περίπου 1.000 μαθητές Α/θμιας (Δ΄ - ΣΤ΄ Δημοτικού) και Β/θμιας (Α’ - Γ’ Γυμνασίου) εκπαίδευσης. **Κάθε ημέρα, μεταξύ 09.00 και 13.00, θα πραγματοποιούνται 4 επισκέψεις (με ώρες έναρξης 09.00, 10.00, 11.00 και 12:00) από τμήματα 30 μαθητών με τους εκπαιδευτικούς τους. Κάθε επίσκεψη θα διαρκεί 45’ και θα περιλαμβάνει ξενάγηση στην έκθεση από επιστημονικό στέλεχος της HELMEPA και προβολή οπτικοακουστικού υλικού. Η μεταφορά των μαθητών στην έκθεση θα γίνει με λεωφορεία μισθωμένα από τη HELMEPA.**

  Παρακαλούμε για τη συνεργασία σας στον προγραμματισμό των επισκέψεων μαθητών Γυμνασίων της Χίου στην Έκθεση για την **Παρασκευή 04/03, Δευτέρα 07/03 και Τρίτη 08/03,** καθώς και του σεμιναρίου για εκπαιδευτικούς.

Είμαστε στη διάθεσή σας για οποιαδήποτε άλλη πληροφορία ή διευκρίνιση.

 Με εκτίμηση,

Για τον Τομέα Περιβαλλοντικής Ενημέρωσης

Κωνσταντίνος Τριανταφύλλου